als_Latn dik_Latn sag_Latn
(Mos)ndryshim në qeveriPostuar më: 03 September 2016 10:09
Përgjatë të paktën një jave, u duk se skena politike e Tiranës do të ndryshonte katërcipërisht. Silueta e një ‘qeverie tjetër’ u shfaq, më e sigurt se kurrë, në pragun e çdo komenti apo analize politike; në gazeta, tv apo blogje. Kjo qeveri hamendësohej të ishte një ‘Rama 2’, çka do të thoshte se Kryeministri do të mblidhte forcat e të mbante bashkë një numër të artë prej 71 deputetësh, që do i mundësonte një qeverisje prej rreth një viti, deri në zgjedhjet parlamentare të radhës. Pak a shumë, siç bëri Berisha kur Meta u largua, disa muaj para zgjedhjeve të vitit 2013. Ndër gjasat futej, vendimtare si pykë hekuri, edhe një ‘kalim ylberi’ që do prodhonte një ‘qeveri ‘tjetër’, pra Basha-Meta.
E treta lëvizje i mvishej mundësisë së një ‘qeverie kalimtare’ apo ‘teknike’, pas tërheqjes së Metës nga koalicioni: edhe kjo, gjithsesi, kërkonte mjeshtërinë e forcës dhe joshjes për të mbledhur në një ngjyrë 71 parlamentarë. Ndër gjithë këto hamendësime, vazhdon jetën e vet të patrazuar, më e sigurta ndër pasiguritë: qeveria Rama, ku bën pjesë edhe LSI, dhe ku është shtuar edhe PDIU.
Nuk kishte pra jetë te ato gjasa.
Madje, në kontrapedal me to, qeveria që u vjetërua aq shumë në fund të korrikut prej shpeshtësisë së ‘qeverive’ të reja, si për t’i qesëndisur ata që prisnin ndryshime [në shumës], ka dhuruar një ndryshim [njëjës]. I cili mund të quhet mosndryshim. Ministri i Transporteve, Edmond Haxhinasto, i ka paraqitur dorëheqjen kryeministrit Rama, i cili sakaq ia ka firmosur. Me sa duket, ky dhe jo ndeshja me Markoun dhe ‘Loro Boriçi’ i ri në Shkodër, ka qenë vendimi i takimit të para pak ditëve mes krerëve të koalicionit. Kohë kur është vendosur edhe për zëvendësuesin. I cili është Sokol Dervishi, deri dje shef Kabinteti i kryetarit të Kuvendit. Dervishi ka mbajtur më parë edhe postin e zv/ministrit në dy ministri të ndryshme. Përveç se një favorit i Metës ai shkëlqen me një curriculum shkollimi të pasur e perëndimor.
Pavarësisht epërsisë së cv-së, Dervishi mbetet një ndryshim, në kohën kur priteshin ndryshime. Një lëvizje e LSI në kohën kur pritej një shkartim nga PS. Shkurt, një mosndryshim.
Këtë këmbëngulje për mosndryshim të kabinetit, thuhet se kryeministri Rama e ka të huazuar prej britanikëve, megjithatë ai nuk ndryshon nga paraardhësi Berisha, gjithaq skeptik ndaj shkartisjeve qeveritare.
Nuk janë ndryshimet në vetvete, megjithatë, ajo që kërkohet në rrethana normale nga një qeveri. Ato bëhen të domosdoshme kur ministrat përballen me skandale, apo kur një filozofi, politikë, program apo premtim, dështon. Kryeministri britanik, David Cameron, dha dorëheqjen para pak muajsh, kur filozofia e tij europeiste dështoi dhe alternativa Brexit fitoi. Do të kishte qenë në nderin e ministrit Haxhinasto, të qeverisë dhe partisë që ai përfaqëson, nëse tërhiqej para pak muajsh, kur një nënë me dy fëmijë mbetën ‘të varur’ në hekurat e një kryqëzimi të golgotës që janë rrugët e Shqipërisë.
Dorëheqja për ‘angazhime në punët e partisë’ e bën të gjithën të tingëllojë cinike dhe të pavërtetë. Të njëjtën sjellje i detyrohet opinionit publik edhe një ministër socialist. Saimir Tahiri, që përbetohej e mburrej me ‘shkuljen’ e Lazaratit, tani rreh gjoksin se po zhbin qindra lazaratë të ngulur në të katër anët e Shqipërisë. Ky është, në rastin më mire, dështim i një filozofie qeverisëse.
Opozita, me të drejtë, ka reaguar me neutralitet ndaj këtij ndryshimi të pandryshim. Ai që hyn, z. Dervishi, vjen nën shenjën e pozitives, por ai që del, z. Haxhinasto duhet të na e kishte bërë para ca kohësh shenjën e largimit. Publiku do ta kishte duartrokitur.
Por, këtu jemi: në këtë mungesë ‘ikjesh me nder’ dhe në këtë mjaftueshmëri tërheqjesh për motive që s’kanë të bëjnë me interesin publik, por me atë partiak apo privat. Pamjaftueshmëria e së parës shkëlqen; megjithatë asnjë shenjë rruge nuk i hap së dytës.
Edi Rama është Kryeministër i Rilindjes, por i mosndryshimit. Ku është Iluminizmi në këtë? /Mapo.al/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn